সাতক্ষীরার কালিগঞ্জ উপজেলার কৃষ্ণনগর ইউনিয়ন পরিষদের চেয়ারম্যান ও জাতীয় পার্টির (এরশাদ) নেতা মোশাররফ হোসেন (৫২) দুর্বৃত্তদের গুলিতে নিহত হয়েছেন। শনিবার (৮ সেপ্টেম্বর) রাত ১১টার দিকে কৃষ্ণনগর বাজারে তাকে লক্ষ্য করে গুলি ছুঁড়লে ঘটনাস্থলে তার মৃত্যু হয়। মোশাররফ হোসেন খুলনা বিভাগের জাপা দলীয় একমাত্র ইউপি চেয়ারম্যান ছিলেন। প্রত্যক্ষদর্শীরা জানায়, মোশাররফ হোসেন কৃষ্ণনগর বাজারে যুবলীগ অফিসের সামনে বসে ছিলেন। রাত ১১টার দিকে ৩টি মোটরসাইকেলে ৬ জন দুর্বৃত্ত এসে তাকে লক্ষ্য করে পর পর কয়েক রাউন্ড গুলি ছোড়ে। এতে মাথায় ও গলায় গুলিবিদ্ধ হয়ে ঘটনাস্থলেই তার মৃত্যু হয়। সাতক্ষীরার কালিগঞ্জ সার্কেলের সহকারী পুলিশ সুপার ইয়াসিন আলী বলেন, হত্যাকারীদের সনাক্ত করতে পুলিশ এলাকায় অভিযানে নেমেছে।